ടി20 ലോകകപ്പ് ആവേശപ്പോരില് ബംഗ്ലാ കടുവകളെ കെട്ടുകെട്ടിച്ച് കരീബിയന്സ് വെസ്റ്റിന്ഡീസിനെതിരായ നിര്ണായക മത്സരത്തിലെ തോല്വിയോടെ ബംഗ്ലാദേശ് ടൂര്ണമെന്റില് നിന്നും പുറത്തേക്ക് ഷാര്ജ : ഐസിസി ടി20 ലോകകപ്പില് വെസ്റ്റിന്ഡീസിനെതിരായ നിര്ണായക മത്സരത്തിലെ തോല്വിയോടെ ബംഗ്ലാദേശ് ടൂര്ണമെന്റില് നിന്നും പുറത്തേക്ക്. മത്സരത്തില് വെസ്റ്റിന്ഡീസ് ഉയര്ത്തിയ 143 റണ്സിന്റെ വിജയലക്ഷ്യം പിന്തുടര്ന്ന ബംഗ്ലാദേശിന് നിശ്ചിത 20 ഓവറില് 5 വിക്കറ്റ് നഷ്ടത്തില് 139 റണ്സ് മാത്രമേ നേടുവാന് സാധിച്ചുള്ളൂ. 43 പന്തില് 44 റണ്സ് നേടിയ ലിറ്റണ് ദാസും 24 പന്തില് 31 റണ്സ് നേടിയ ക്യാപ്റ്റന് മഹ്മുദുല്ലയും മാത്രമേ ബംഗ്ലാദേശ് നിരയില് തിളങ്ങിയുള്ളൂ. വെസ്റ്റിന്ഡീസിന് വേണ്ടി ജേസണ് ഹോള്ഡര് നാലോവറില് 22 റണ്സ് വഴങ്ങി ഒരു വിക്കറ്റും, അകിയാല് ഹൊസെന് നാലോവറില് 24 റണ്സ് വഴങ്ങി ഒരു വിക്കറ്റും നേടി മികച്ച പ്രകടനം പുറത്തെടുത്തു. നേരത്തെ മത്സരത്തില് ആദ്യം ബാറ്റ് ചെയ്ത വെസ്റ്റിന്ഡീസ് 22 പന്തില് ഒരു ഫോറും 4 സിക്സുമടക്കം 40 റണ്സ് നേടിയ നിക്കോളാസ് പൂറന്റെ മികവിലാണ് പൊരുതാവുന്ന സ്കോര് നേടിയത്. റോസ്റ്റന് ചേസ് 46 പന്തില് 39 റണ്സ് നേടി. ബംഗ്ലാദേശിന് വേണ്ടി മേഹിദി ഹസന്, മുസ്തഫിസുര് റഹ്മാന്, ഷോറിഫുള് ഇസ്ലാം എന്നിവര് രണ്ട് വിക്കറ്റ് വീതം നേടി. സൂപ്പര് 12 ലെ ബംഗ്ലാദേശിലെ തുടര്ച്ചയായ മൂന്നാം പരാജയമാണിത്. നേരത്തെ ആദ്യ രണ്ട് മത്സരങ്ങളില് ശ്രീലങ്കയോടും ഇംഗ്ലണ്ടിനോടും ബംഗ്ലാദേശ് പരാജയപെട്ടിരുന്നു. നവംബര് നാലിന് ശ്രീലങ്കയ്ക്കെതിരെയാണ് വെസ്റ്റിന്ഡീസിന്റെ അടുത്ത മത്സരം. നവംബര് രണ്ടിന് സൗത്താഫ്രിക്കയ്ക്കെതിരെയാണ് ബംഗ്ലാദേശിന്റെ അടുത്ത മത്സരം.